पाठ्यपुस्तक वितरण : कर्णाली पहिलो प्राथमिकतामा
हिमाली तथा पहाडी क्षेत्रलाई प्राथमिकता दिइएकाले ती क्षेत्रमा पाठ्यपुस्तक पुग्ने क्रम जारी छ । कर्णालीका अधिकांश विद्यार्थीले नयाँ पाठ्यपुस्तक पाइसकेका छन् । विगतमा पाठ्यपुस्तक अभाव हुँदा सबैभन्दा बढी गुनासो हिमाली क्षेत्रमा हुने गथ्र्याे । यस पटक भर्ना भएकै दिनमा विद्यार्थीका हातहातमै पाठ्यपुस्तक पुगेका छन् ।
सूर्यप्रसाद पाण्डे/गोकर्ण दयाल/राजन रावतकाठमाडौँ, वैशाख ९ गते ।  हिमाली तथा पहाडी क्षेत्रलाई प्राथमिकता दिइएकाले ती क्षेत्रमा पाठ्यपुस्तक पुग्ने क्रम जारी छ । कर्णालीका अधिकांश विद्यार्थीले नयाँ पाठ्यपुस्तक पाइसकेका छन् । विगतमा पाठ्यपुस्तक अभाव हुँदा सबैभन्दा बढी गुनासो हिमाली क्षेत्रमा हुने गथ्र्याे । यस पटक भर्ना भएकै दिनमा विद्यार्थीका हातहातमै पाठ्यपुस्तक पुगेका छन् ।प्राथमिकतामा नपर्ने तथा ढुवानीलगायतका सहजताका कारण हिमाली र पहाडी क्षेत्रका विद्यार्थीले निकैपछि मात्र पाठ्यपुस्तक पाउने गरेका थिए । तराईका जिल्लामा पाठ्यपुस्तक पु-याउन सजिलो हुने भएकाले जनक शिक्षा सामग्री केन्द्रले सुरुदेखि नै हिमाली र पहाडी क्षेत्रलाई पहिलो प्राथमिकतामा राखेर पाठ्यपुस्तक वितरण गरेको छ । मुलुकभर पाठ्यपुस्तक वितरण गर्न केन्द्रले एक हजार २६७ वटा स्थानीय बिक्रेता तोकेको छ । केन्द्रले पुस्तक बिक्रेतालाई कमिसनबापत नौ प्रतिशत र ढुवानीका लागि पुस्तकको मूल्यको अधिकतम ६८ प्रतिशतसम्म रकम दिने गरेको छ । केन्द्रका प्रबन्ध सञ्चालक अनिल झाले ढुवानी गर्न सजिलो हुने भएका कारण तराईलाई दोस्रो प्राथमिकतामा राखिएको बताउनुभयो । उहाँले भन्नुभयो, “हिमाली जिल्लामा हरेक वर्ष पाठ्यपुस्तक पुगेन भन्ने गुनासो हामीले सुन्दै आएका छौँ । यस पटक जसरी पनि समयमै पु¥याउनुपर्छ भनेर पहिलो प्राथमिकतामा राखेका हौँ । परिणामस्वरूप विद्यार्थीले सहजै पुस्तक पाउन सक्ने भएका छन् ।” केन्द्रले कक्षा ६ देखि १० सम्मको पाठ्यपुस्तक छपाइको जिम्मेवारी पाएको छ । जसअनुसार हालसम्म ५९ जिल्लाका लागि सोमबारसम्म ७४ लाख ७२ हजार ३८९ थान पाठ्यपुस्तक वितरण भइसकेको छ । केन्द्रले एक करोड ५० लाख थान पुस्तक छाप्ने जिम्मेवारी पाएको छ । केन्द्रका प्रबन्ध सञ्चालक झाले समयमै विद्यार्थीका हातमा पाठ्यपुस्तक पुग्नुमा प्रधानमन्त्री पुष्पकमल दाहाल ‘प्रचण्ड’को निरन्तरको चासो र सहजीकरण मुख्य कारण भएको बताउनुभयो । उहाँले भन्नुभयो, “समयमै कागज खरिद, कामदारको उचित प्रबन्ध गर्न सकेका कारण समयमै काम हुन सकेको हो ।”केन्द्रले गत वर्ष कक्षा ५ देखि १० सम्मको पाठ्यपुस्तक छापेको थियो । साथै त्यतिबेला कागज खरिद प्रक्रिया पनि लम्बिएका कारण पाठ्यपुस्तक छपाइमा समस्या हुने गरेको थियो । जसको असर विद्यार्थीको पढाइमा पुग्थ्यो । तर यस पटक कागज खरिदमा सरकारले सहजीकरण गरिदिएको र जनक शिक्षालाई पाठ्यपुस्तक छपाइको जिम्मा पनि कक्षा ६ देखि १० सम्मका लागि मात्रै दिएकाले सहज भएको केन्द्रले जनाएको छ । “आउने दिनमा पनि यस्तै अवस्था रह्यो भने अहिले निजी मुद्रण संस्थालाई छाप्न दिएको पुस्तक पनि हामी नै छाप्छौँ । जसबाट केन्द्रको आम्दानी पनि वृद्धि हुनेछ,” उहाँले भन्नुभयो । उहाँले यस पटक पुस्तक छाप्ने कागज खरिदका लागि केन्द्रले विभिन्न बैङ्कबाट ८५ करोड रुपियाँ ऋण लिएको र उक्त ऋणमध्ये ४० करोडभन्दा बढी पाठ्यपुस्तक छापेर आएको आम्दानीबाट तिरिसकेको जानकारी दिनुभयो । कक्षा १ देखि ५ सम्मको पाठ्यपुस्तक छपाइको जिम्मेवारी पाएको निजी मुद्रण संस्थाले पनि सम्पूर्ण पुस्तक छापेर वितरण गरिसकिएको जनाएको छ । यी पाठ्यपुस्तक छपाइका लागि १३ वटा मुद्रण संस्था छानिएका छन् । यी संस्थाको छनोट पाठ्यक्रम विकास केन्द्रले गरेको हो । केन्द्रका महानिर्देशक बैकुण्ठ अर्यालले निजी संस्थालाई एक करोड १८ लाख थान पुस्तक छाप्ने जिम्मेवारी दिइएको छ । भर्नासँगै नयाँ पाठ्यपुस्तक  बैतडी समाचारदाताका अनुसार नयाँ शैक्षिक सत्रको भर्ना अभियानसँगै बैतडीका ८६ हजार विद्यार्थीका लागि पुस्तक आइपुगेका छन् ।  बैतडीका ५६२ वटा विद्यालयमा कक्षा १ देखि १० कक्षासम्म ८६ हजार विद्यार्थी अध्ययनरत रहेको शिक्षा विकास तथा समन्वय एकाइले जानकारी दिएको छ ।  वैशाख १ गतेदेखि १५ गतेसम्म विद्यालयमा आफैँ आएर भर्ना हुने विद्यार्थीलाई हातमा पुस्तक दिने गरेर भर्ना अभियान सञ्चालन भइरहेको छ । एकाइका सूचना अधिकारी पुष्करराज शर्माले वैशाख १५ गतेपछि घरदैलो अभियान सञ्चालन हुने बताउनुभयो । पुरचौडी नगरपालिकास्थित गलिनाथ माविका प्रधानाध्यापक दिनेश नागारीले बैतडीका १० वटै स्थानीय तहमा वैशाखको पहिलो हप्तामै पुस्तक आइपुगेपछि भर्ना अभियानसँगै विद्यार्थीको हातमा पाठ्यपुस्तक दिन सजिलो भएको बताउनुभयो । उहाँले पुरचौडीमा पहिलो पटक भर्ना भएकै दिन सबै पाठ्यपुस्तक आइपुगेको बताउनुभयो । समयमै पाठ्यपुस्तक आइपुगेपछि भर्ना हुन आउने विद्यार्थी उत्साहित भएका छन् । डिलेश्वरी मावि, पुरचौडी हाटमा प्रधानाध्यापक वीरेन्द्रबहादुर धानुकले विगतमा शैक्षिक सत्र सकिने बेलासम्म पनि पाठ्यपुस्तक नआउने समस्या रहेको बताउँदै थप्नुभयो, “अब त भर्नासँगै पाठ्यपुस्तक हातमा दिएका छौँ । यो अवस्था सिर्जना हुनु निकै खुसीको कुरा हो ।”  एकाइ प्रमुख नरेन्द्रप्रसाद अवस्थीले दुर्गम गाउँमा वैशाख पहिलो हप्तामा नयाँ पाठ्यपुस्तक आइपुग्दा जिल्लाभरि विद्यार्थी भर्ना अभियानमा उत्साह थपिएको बताउनुभयो । “यो वर्षको विद्यार्थी भर्ना अभियानको नारा ‘समयमै भर्ना, समयमै ज्ञान, गुणस्तरीय शिक्षा सबैको अभियान’ रहेको छ । भर्ना अभियानको नाराजस्तै समयमै विद्यार्थीको हातमा पाठ्यपुस्तक पुगेको छ,” उहाँले भन्नुभयो । वितरक जनकराज भट्टले दशरथचन्द नगरपालिकामा बुधबार पुस्तक आइपुगेको बताउनुभयो । विद्यालयबाट माग भएअनुसारका नयाँ पाठ्यपुस्तक धमाधम वितरण भइरहेको उल्लेख गर्दै उहाँले यो वर्ष समयमा पाठ्यपुस्तक प्राप्त भएको बताउनुभयो । माथिल्लो हुम्लामा पुग्न थालेहुम्ला समाचारदाताका अनुसार दक्षिणी हुम्लाका चारवटा गाउँपालिकामा पाठ्यपुस्तक पुगिसकेको बेला उत्तरी हुम्लाका तीनवटा गाउँपालिकाका लागि पनि पुस्तक आउने क्रम सुरु भएको छ । हवाई मार्गबाट ढुवानी गर्न समस्या देखिएपछि नेपालगञ्जबाट सलीसल्ला हुँदै स्याल्तडीसम्म गाडीमा ढुवानी गरिएका पाठ्यपुस्तक त्यसयता खच्चडमा ढुवानी भएर सदरमुकाम सिमकोट आउने क्रम सुरु भएको हो ।रोकाया पुस्तक पसलका सञ्चालन ज्ञानबहादुर रोकाया यस वर्षका लागि नाम्खा सिमकोट र खार्पुनाथ गाउँपालिकाका ५८ वटा विद्यालयका लागि कक्षा ६ देखि १० सम्मका पाठ्यपुस्तक सदरमुकाम सिमकोट आउने क्रम सुरु भएको बताउनुभयो । उहाँले नेपालगञ्जबाट ८० क्विन्टल पाठ्यपुस्तक हुम्लाको सर्केगार्ड गाउँपालिका–६ को स्याल्तडीमा आइपुगेको र त्यताबाट खच्चडमा ढुवानी गरेर सिमकोट आउने क्रम सुरु भएको बताउनुभयो । हालसम्म ३५ वटा खच्चडमा ढुवानी भएर पुस्तक आइसकेका छन् । पानी परेका कारण पाठ्यपुस्तक ढुवानीमा समस्या भएको छ । उहाँले खार्पुनाथ गाउँपालिकाका लागि पाठ्यपुस्तक बाटो पर्ने भएका कारण गाउँपालिका केन्द्र याङ्चुमै छोड्ने, सिमकोट र नाम्खा गाउँपालिकाका लागि सिमकोटबाट वितरण गरिने बताउनुभयो । उहाँले अब तीन चार दिनमा सबै पाठ्यपुस्तक गाउँपालिका र सदरमुकाम सिमकोट आइपुग्ने तथा त्यसपछि विद्यालयलाई बिक्री सुरु गरिने बताउनुभयो ।    